VENDIM

Nr. 199, datë 15.8.2025

MBI DHËNIEN E AUTORIZIMIT NGA ERE PËR VENDOSJEN E KUOTAVE TË SHOQËRISË “RENEW” SHPK SI MJET PËR GARANTIMIN E PËRMBUSHJES SË DETYRIMIT NDAJ “PROCREDIT BANK” SHA

Në mbështetje të nenit 16, të ligjit nr. 43/2015, “Për sektorin e energjisë elektrike”, të ndryshuar; të neneve 9, pika 8, dhe 10, të “Rregullores për procedurat dhe afatet për dhënien e autorizimit nga ERE për ndryshimin e statusit ligjor të të licencuarit, ndryshimin e ortakut/aksionarit që kontrollon interesat e të licencuarit dhe vendosjen e kuotave/aksioneve të ortakut/aksionerit që kontrollon interesat e të licencuarit si mjete për garantimin e përmbushjes së detyrimit/eve ndaj të tretëve”, miratuar me vendimin e Bordit të Entit Rregullator të Energjisë (ERE) nr. 235, datë 26.11.2021; si dhe të nenit 15, të “Rregullores për organizimin, funksionimin dhe procedurat e ERE-s”, miratuar me vendimin e Bordit të ERE-s nr. 96, datë 17.6.2016; Bordi i ERE-s, në mbledhjen e tij të datës 15.8.2025, mbasi shqyrtoi relacionin me nr. 2157/3 prot., datë 12.8.2025, të Drejtorisë së Licencimit dhe Autorizimeve, “Mbi kërkesën e shoqërisë ‘Renew’ sh.p.k. për dhënien e autorizimit nga ERE për vendosjen e kuotave të saj, si mjet për garantimin e përmbushjes së detyrimit ndaj të tretëve”,

konstatoi se:

Për qëllime të shqyrtimit të kërkesës për dhënien e autorizimit për shoqërinë “Renew” sh.p.k., është ndjekur procedura dhe është analizuar dokumentacioni si vijon: 

1. Kërkesa për marrjen e autorizimit
- Shoqëria, me shkresën nr. 2157 prot., datë 24.7.2025, ka paraqitur kërkesën për të marrë autorizimin e ERE-s për vendosjen e kuotave si mjet (barrë siguruese) për garantimin e përmbushjes së detyrimit ndaj “Procredit Bank” sh.a.

2. Shqyrtimi i kërkesës dhe kërkesa për dokumentacion plotësues
- Shoqëria “Renew” sh.p.k është licencuar me vendimin e Bordit të ERE-s nr. 68, datë 8.4.2025, në veprimtarinë e prodhimit të energjisë elektrike.

- ERE, me shkresën nr. 2157/1 prot., datë 1.8.2025, i ka kërkuar shoqërisë të informojë nëse është nënshkruar ndonjë marrëveshje siguruese vijuese me bankën pas licencimit.

3. Dorëzimi i dokumentacionit plotësues 
- Shoqëria, me shkresën nr. 2157/2 prot., datë 6.8.2025 ka bërë me dije se nga data e licencimit nuk janë lidhur kontrata të tjera kredie apo garancie me “Procredit Bank” sh.a. apo institucione të tjera bankare/financiare. Nga ana tjetër, informon se pritet ndërmarrja e hapave të tjerë tekniko-administrativë për operimin e centralit, paketa e garancive të tjera përveç pengut mbi kuotat, të cilat nuk janë formalizuar ende, ndaj citon se do të vazhdojë të informojë për çdo zhvillim të mëtejshëm, në lidhje me marrëdhënien me këtë bankë, si dhe hapat që do marrë në lidhje me ecurinë e projektit.

4. Përfundime dhe kërkesa të tjera për dhënien e autorizimit
- Nga analiza përfundimtare e dokumentacionit të përcjellë nga shoqëria “Renew” sh.p.k. rezulton se është dorëzuar dokumentacioni në përputhje me kërkesat e parashikuara në nenet 5, 6, 7 dhe 8, të “Rregullores për procedurat dhe afatet për dhënien e autorizimit nga ERE për ndryshimin e statusit ligjor të të licencuarit, ndryshimin e ortakut/aksionarit që kontrollon interesat e të licencuarit dhe vendosjen e kuotave/aksioneve të ortakut/aksionerit që kontrollon interesat e të licencuarit si mjete për garantimin e përmbushjes së detyrimit/eve ndaj të tretëve”, miratuar me vendimin e Bordit të ERE-s nr. 235, datë 26.11.2021, si vijon:

- neni 5, pika 2 – kërkesa dhe dokumentet shoqëruese janë nënshkruar nga administratori i shoqërisë, në përputhje me kërkesat e rregullores.

Plotësimi i kërkesave të nenit 5:

- neni 5, pika 4 – dokumentacioni është paraqitur në gjuhën shqipe, në format origjinal ose të noterizuar dhe i shoqëruar me kopje elektronike;
- neni 5, pika 5 – shoqëria ka bërë me dije që dokumentacioni shoqërues i kësaj procedure të ruhet konfidencial dhe të mos jetë i hapur për publikun.

5. Plotësimi i kërkesës sipas nenit 8:

- pika 1 – janë paraqitur të gjitha të dhënat e kërkuara mbi shoqërinë, përfaqësuesin e autorizuar, arsyet për vendosjen e barrës siguruese, përshkrimi i detyrimeve dhe deklarata mbi statusin e kuotave;
- pika 2 – janë dorëzuar të gjitha dokumentet përkatëse, përfshirë ekstraktin historik të regjistrit tregtar, vendimet e organeve drejtuese, marrëveshjen përkatëse dhe dokumentacionin tjetër shtetëror si më poshtë vijon: 

- germa “a” – ekstrakti historik i regjistrit tregtar;
- germa “b” – vendimi i organeve drejtuese: ka depozituar vendimin e Asamblesë së Ortakut të vetëm të saj me nr. prot. ARC_2025_0301, datë 18.3.2025, me anë të të cilit është miratuar lënia peng e 100% të kuotave të shoqërisë “Renew” sh.p.k. si garanci për garantimin e detyrimeve që rrjedhin nga kredia, në favor të bankës;
- germa “c” – marrëveshjen përkatëse: 

“Kontrata kredie” me nr. 738 rep., nr. 435 kol., datë 19.3.2025 dhe nr. 739 rep., nr. 436 kol., datë 19.3.2025, nënshkruar ndërmjet “Procredit Bank” sh.a. (në cilësinë e kredidhënësit) dhe shoqërisë “Renew” sh.p.k. (në cilësinë e kredimarrësit), për qëllime të përmbushjes së projektit të parkut fotovoltaik me fuqi 2 mw, në Njësinë Administrative Topojë, Bashkia Fier. Vlen të theksojmë se edhe pse kontratat e kredive janë firmosur në datën 19.3.2025, pra, përpara datës 8.4.2025, datë në të cilën kjo shoqëri është licencuar pranë ERE-s, nuk kanë të specifikuar në nenet e tyre në mënyrë eksplicite datën e hyrjes në fuqi, si e tillë, në interpretim të nenit 2, pika 2.8 dhe nenit 3 këto kontrata konsiderohen të hynë në fuqi në datën 12.6.2025, datë në të cilën është marrë leja e ndërtimit për ndërtimin e projektit fotovoltaik;
- pika 3 – shoqëria ka shlyer të gjitha detyrimet financiare ndaj ERE-s.

6. Kushtet e vendosura për dhënien e autorizimit
- Dhënia e autorizimit nga ERE për vendosjen e kuotave të shoqërisë “Renew” sh.p.k. si mjet për garantimin e detyrimit ndaj të tretëve, nuk e përjashton këtë të fundit nga detyrimi për të marrë autorizimet ose miratimet e nevojshme nga organet e tjera kompetente apo nga palët e treta përkatëse, në rast se kjo kërkohet nga kuadri ligjor ose nga marrëveshjet kontraktuale në fuqi.

Vendosja e këtij kushti bëhet për të garantuar se autorizimi i dhënë nga ERE mbetet i kufizuar vetëm në kuadër të ushtrimit të funksioneve të saj rregullatore, pa ndërhyrë apo anashkaluar detyrimet ligjore ose kontraktuale që mund të ketë shoqëria ndaj autoriteteve të tjera ose palëve të përfshira në marrëdhënie financiare apo tregtare. Në këtë rast, duke qenë se marrëveshja është nënshkruar me bankë vendase, është përgjegjësi e shoqërisë të respektojë çdo detyrim tjetër jashtë kompetencës së ERE-s që mund të rrjedhë nga këto marrëveshje.

- Në referencë të nenit 9, pika 8, të “Rregullores për procedurat dhe afatet për dhënien e autorizimit nga ERE për ndryshimin e statusit ligjor të të licencuarit”, miratuar me vendimin nr. 235, datë 26.11.2022, shoqëria është e detyruar të dorëzojë në ERE ekstraktin historik të regjistrit tregtar, brenda 10 (dhjetë) ditëve nga momenti i reflektimit në të i vendosjes së kolateralit mbi kuotat e saj.

- Shoqëria detyrohet të njoftojë ERE-n në rast të heqjes së barrës siguruese ose të ekzekutimit të saj të detyrueshëm.

Për gjithë sa më sipër, Bordi i ERE-s

VENDOSI:

1. Dhënien e autorizimit të ERE-s për vendosjen e kuotave të shoqërisë “Renew” sh.p.k. si mjet për garantimin e përmbushjes së detyrimit ndaj “Procredit Bank” sh.a. (sipas kontratave të kredive datë 19.3.2025).

2. Dhënia e autorizimit nga ERE, sipas përcaktimeve të pikës 1 të këtij vendimi, nuk e çliron shoqërinë “Renew” sh.p.k. nga detyrimi për të marrë autorizimin/miratimin e organeve të tjera apo palëve të treta për këtë ndryshim, në rast se kjo kërkohet nga këto organe.

3. Shoqëria “Renew” sh.p.k. duhet të depozitojë në ERE ekstraktin historik të regjistrit tregtar, brenda 10 (dhjetë) ditëve nga reflektimi në të i vendosjes së kolateralit mbi kuotat e saj. 

4. Shoqëria “Renew” sh.p.k. të njoftojë ERE-n për heqjen e barrës siguruese mbi kuotat ose në rast të ndodhjes së një ekzekutimi të detyrueshëm.

5. Ky vendim është objekt rishikimi nga ERE në varësi të plotësimit/mosplotësimit të kushteve të vendosura në pikat 2, 3 dhe 4 të këtij vendimi.

6. Drejtoria e Licencimit dhe Autorizimeve të njoftojë shoqërinë “Renew’ sh.p.k. për vendimin e Bordit të ERE-s.

Ky vendim hyn në fuqi menjëherë.

Çdo palë e përfshirë në këtë procedurë mund t’i kërkojë ERE-s, brenda 7 ditëve kalendarike nga data e marrjes së vendimit, rishikimin e vendimit të Bordit në rast se ka siguruar prova të reja që mund ta çojnë Bordin në marrjen e një vendimi të ndryshëm nga i mëparshmi apo për gabime materiale të konstatuara. Për këtë vendim mund të bëhet ankim në Gjykatën Administrative Tiranë, brenda 30 ditëve kalendarike nga dita e publikimit në Fletoren Zyrtare.

Ky vendim botohet në Fletoren Zyrtare.
KRYETAR

Petrit Ahmeti

